## NGAWIGUNAYANG MEDIA AUDIO VISUAL KANGGEN NINCAPANG KAWAGEDAN MATEMBANG PUPUH GINADA SISIA KELAS X IBB 1 SMA NEGERI 3 SINGARAJA
Ni Made Rispintari, IB.Made Ludy Paryatna 1 , I Kt Paramarta 2
Program Studi Pendidikan Bahasa Bali Universitas Pendidikan Ganesha Singaraja, Indonesia
e-mail:{ rispintarimade@yahoo.com,ludy.paryatna, ketut.paramarta}@undiksha.ac.id

## KUUB
Tetilikan  puniki  matetujon  mahbahang  (1)  tata  titi  pangajah-ajahan  sane  patut  sajeroning ngawigunayang media  audio  visual kanggen  nincapang  kawagedan  matembang  pupuh  Ginada  sisia kelas  X  IBB  1  SMA  Negeri  3  Singaraja,  (2)  ngawigunayang media  audio  visual prasida  nincapang kawagedan  matembang  pupuh  Ginada  sisia  kelas  X  IBB  1  SMA  Negeri  3  Singaraja,  miwah  (3) panampen sisia ring kawentenan media audio visual kanggen nincapang kawagedan matembang pupuh Ginada  sisia  kelas  X  IBB  1  SMA  Negeri  3  Singaraja.  Wangun  tetilikan  wantah  tetilikan  tindakan  kelas sane nganggen 2 pailehan. Jejering tetilikannyane guru lan sisia kelas X IBB 1 SMA Negeri 3 Singaraja. Panandang  tetilikan  inggih  punika  tata  titi  pangajah-ajahan,  kawagedan,  miwah  panampen  sisia. Pamupulan  data nganggen  kramaning  praktiasa, tes ,  miwah angket/kuesioner. Tata  cara  data  tureksa sane kaanggen inggih punika analisis kuantitatif miwah analisis kualitatif. Pikolih tetilikan nyantenang (1) tata  titi  pangajah-ajahan  sane  patut  sajeroning  ngawigunayang media  audio  visual sakadi,  (a)  guru nlatarang peplajahan ngenenin puisi Bali Tradisional, (b) guru ngicenin video matembang pupuh Ginada, (c)  guru  nyarengin  sisia  mauruk  nembangang  pupuh  Ginada,  (d)  guru  nakenang  pikobet  sane kapanggihin  sisia,  (e)  guru  ngicenin  panampen  anggen  muputang  pikobet  sane  kapanggihin  sisia.  (2) ngawigunayang media audio visual prasida nincapang kawagedan matembang pupuh Ginada sisia kelas X IBB 1 SMA Negeri 3 Singaraja, kasengguh nglintangin KKM indik  rerata 83,43 lan (3) panampen sisia ring  kawentenan media  audio  visual kanggen  nincapang  kawagedan  matembang  pupuh  Ginada ngranjing ring sesengguh lintang becik indik rerata 49,8.
Kruna jejaton: media, audio visual, matembang,  pupuh .

## ABSTRACT
This study aimed to describe (1) measures effective to learning   the use of audio visual media to enhance the ability of singing pupuh Ginada class X IBB 1 SMA Negeri 3 Singaraja, (2) the use of audio visual  media  is  able  to  enhance  the  ability  of  singing  pupuh  Ginada,  (3)  student  opinion  of  the  audio visual  media  to  enhance  the  ability  of  singing  pupuh  Ginada.  This  study  is  designed  in  the  form  of classroom action research using 2 cycles. Subjects in this study are teachers and students class X IBB 1 SMA  Negeri  3  Singaraja.  The  object  of  research  is  learning  steps,  abilities/skills,  and  students  opinion. Collecting data using the method of observation, tests, and  questionnaires/questionnaire. Analysis of the data  used  is  the  analysis  of  quantitative  and  qualitative  analysis.  These  results  of  the  research  (1) measures effective to learning  the use of audio visual media such as: (a) teacher explains the material of the  poem  Bali  Traditional,  (b)  teacher  shows  a video singing  pupuh  Ginada,  (c)  teacher  accompanying the students to practice singing pupuh Ginada, (d) the teacher asks problems encountered by students, (e)  teacher  give  solutions  to  solve  the  problems  experienced  by  students.  (2)  the  use  of  audio  visual media to enhance the ability of singing pupuh Ginada  class X IBB 1 SMA Negeri 3 Singaraja entered in good  categories  with  an  average  score  of  83,43.  (3)  students  opinion  with  the  audio  visual  media  to
enhance  the  ability  of  singing  pupuh  Ginada  entered  the  category  of  very  positive  with  an  average  of 49,8.
Keywords : audio visual, media, singing,  pupuh.

## PURWAKA
Pangajah-ajahan inggih punika wagian  sane  penting  lan  nenten  dados kapalasang saking Pembangunan
Nasional . Wewangunan ring widang pangajah-  ajahan  mangda  nglaksanayang utsaha-utsaha  anggen  nincapang  kaluihan. Sane  ngardi  utama  ring  wewidangan pangajah-ajahan inggih punika guru. Lianan guru, kurikulum taler  sane  pinih  utama pinaka uger-uger ring sajeroning ngamargiang pangajah-ajahan.
Sakadi  pikolih  praktiasa  rihin  sane sampun kalaksanayang olih panilik, wenten makudang-kudang pikobet sajeroning ngamargiang peplajahan ring kelas, utamannyane  indik  kirangnyane  kadaut manah  sisia  nyarengin  peplajahan  sane kaicen  olih  guru.  Kacingak  saking  pikobet punika,  sapatutnyane  guru    nglaksanayang makudang-kudang variasi pamlajahan sakadi nganggen piranti sane becik. Sinalih tunggilnyane  nganggen media  audio  visual ring peplajahan nembangang pupuh.
Yening  cingakin  ring  kelas,  kari akeh sisia sane durung prasida nembangang pupuh, pamekasnyane pupuh Ginada  sajeroning  plajahan  basa  Bali  ring sekolah.  Indik  punika  kacingak  olih  panilik, guru  ring  sekolah  punika  maosang  yening sisia  wantah  prasida  ngaryanin  pupuh Ginada  nganutin  pada  lingsa  kemanten, sakewanten  kawagedan  sisia  sajeroning nembangang  pupuh  Ginada  kari  dahat kirang. Sane ngawinang indike punika luire: plajahan  tembang  ring  kelas  wantah ngicenin  teori-  teori  lan  ngaryanin  naskah kemanten, pikayun sisia mlajah nembangang  pupuh  Ginada  sayan  rered, aab mangkin sane sampun kabaos aab aor tanpa  wates,  sampun  akeh  gegendingan- gegendingan  modern  sane  ngranayang sisiane  mangkin  nenten  urati  lan  kayun malih  nembangang  tembang  sane  marupa pupuh Ginada. Indike punika dahat ngranayang  sungsut  ring  manah,  santukan kawentenan kasusastraan Bali sayan rered ring aab aor tanpa wates puniki.
Kawentenan sakadi mangkin, mangda sayan nincap ri kala mlajah pupuh Ginada  ring  kelas,  guru  kaaptiang  mangda akeh  madue  tata  cara  ritatkala  pacang nglaksanayang plajahan. Mapaiketan sareng plajahan nembangang pupuh Ginada, guru sapatutnyane prasida nganggen  tata  cara  sane  anyar,  mangda tetujon  peplajahan  nembangang  pupuh Ginada  sida  kapolihang.  Sakadi  sane sampun kasinahang ritatkala mlajah matembang,  guru  ketahnyane  nganikain sisia  mangda  makarya  sekaa  lan  nglantur mlajah matembang kemanten. Indik asapunika  sane  ngawinang  sisia  mayus mlajah nembangang pupuh Ginada. Nenten wenten piranti sane kanggen imba ritatkala mlajah. Sakewanten mangkin panilik pacang nganggen sarana ri kala nglaksanayang  plajahan.  Sane  sampun wenten  makudang-kudang  tata  cara  sane anyar, sinalih tunggilnyane minakadi nganggen media audio visual. Media  audio visual  wantah  wangun  piranti  peplajahan sane  lumrah  lan  becik. Media  audio  visual sane  marupa video utawi  film  madue kawigunan  anggen  ngwantu  nyingakin wiraga,  wirasa  lan  utamanyane  wirama ritatkala  nembangang  pupuh  Ginada  olih pragina  sane  nembangang  (Arsyad,  2012: 148).
Kawentenan  guru  sane  durung nganggen media audio visual ring peplajahan  basa  Bali.  Dadosnyane  para sisia  rumasa  nenten  seneng  mlajahin nembangang pupuh Ginada. Yening kacingak, tata cara guru ngajahin ring kelas guru punika nganggen piranti sane kanggen  miragiang  (media  auditif)  miwah guru  punika  nenten  ngicen  galah  para sisianyane  mapauruk.  Punika  mawinan para  sisia  ngekoh  mlajah  matembang pupuh  Ginada.  Sapatutnyane  yening  guru ngajahin  sumangdane  guru  nganggen strategi,  metode  miwah  media  nganutin daging ajah-ajahan sane jagi kaicen.
Piranti pangajah-ajahan prasida ngwantu  nincapang  kautaman  (kualitas)
pangajah-ajahan. Piranti mlajahin
matembang  pinih  becik  minakadi  marupa video .  Ring  plajahan  nembangang  pupuh sane  patut  anggen  sarana  inggih  punika rekaman anak nembangang pupuh Ginada. Sarana  puniki  mapaiketan  tekening  tetujon peplajahane  inggih  punika  mangda  sisia waged  matembang.  Saking  mirengang conto  anak  mapupuh  Ginada  sane  becik, para  sisia  prasida  nuladin  mangda  pateh sakadi sane wenten ring video .
Peplajahan nembangang pupuh sapatutnyane  kakawitin  saking  plajahan mirengang.  Usan  punika  wau  prasida katincapang  antuk  plajahan  nembangang pupuh.  Peplajahan  pupuh  kautsahayang mangda  kasenengin  tur  karesepang  guru dingdongnyane,  usan  punika  wau  prasida sisiane  nembangang  sane  patut  antuk rerambangan  sane  kaicen  olih  guru,  lianan punika taler patut mangda mlajah sarahina- rahina.  Yening  sampun  sarahina-rahina mlajah  pastika  sayan  waged.  Plajahan nembangang  pupuh  patut  kakawitin  saking utsaha  ngobah  panampen  sisia  mangda uning  pupuh  punika  wantah  plajahan  sane nenten meweh. Yening nembangang pupuh sampun dados kebiasaan pacang ngawinang  parindikan  nembangang  pupuh karasayang  lumrah.  Dadosnyane  pupuh mangda kadadosang plajahan sane lumrah.
Mata  plajahan  basa  Bali  sampun wenten  ngranjing  ring  sekolah. Kurikulum sane kanggen madaging rerincikan, tata titi indik  daging  lan  sarana  peplajahan  miwah tata cara sane kanggen sajeroning nganggen  piranti  punika.  Ring  sekolah sampun  kamargiang  indik  plajahan  basa Bali  pamekasnyane  nembangang  pupuh. Sapunika  taler  parindikan  inucap  sampun kajantenang biji rapot sisia, sakewanten biji inucap  durung  nyantenang  pikolih  sisia indik kawagedan nembangang pupuh Ginada.  Napi  malih  ring  aab  jagate  sakadi mangkin  kabaos  aab  aor  tanpa  wates puniki, iraga sampun ngrasayang kemajuan ring wewidangan gatra, komunikasi, kebudayaan miwah teknologi. Punika prasida  ngardi  kawentenan  basa  Bali  lan budaya  Bali  sayan  rered.  Para  krama  Bali, utamanyane para yowana mangda ngajegang  kawentenan  kria  sastra  Bali inggihan punika kria sastra Bali purwa utawi tradisional.
Manut
Tinggen (1982:14),
kasusastraan  Bali  inggih  punika  wantah mawit  saking  kruna  sastra  polih  pangater su-  raris  polih  konfiks  ka-an  dados  kruna tiron  kasusastraan.  Kruna  sastra  sane mateges  ajah-ajah,  kaweruhan.  Pangater su-  sane  mateges  luih,  becik  taler  konfiks ka-an  sane  nyihnayang  artos  kawentenan. Panadosnyane kruna kasusastraan mateges  kawentenan  ajah-ajahan  utawi kaweruhan sane luih tur becik. Kasusastraan  Bali  kakepah  dados  kalih inggih  punika  kasusastraan  Bali  purwa (tradisional ) miwah kasusastraan Bali anyar (modern). Kasusastraan Bali anyar minakadi  novel,  satua  bawak,  lan  drama. Kasusastraan  Bali  purwa  kakepah  dados kalih  soroh  inggih  punika  gancaran  ( prosa ) miwah  tembang  ( puisi ).  Sinalih  tunggil wangun  kasusastraan  Bali  sane  dahat kasub  ring  krama  Bali  inggih  punika Tembang.  Tembang  punika  gegendingan sane  madaging  piteket-piteket  sane  katuju majeng ring  manusane kanggen panuntun sajeroning  ngamargiang  kauripan.  Manut Disbud Provinsi Bali (2007:10), ring wewidangan  tembang  akeh  wenten  pupuh. Nanging  sane  lumrah  wenten  pupuh pucung,  Pupuh  Ginada,  pupuh  sinom, pupuh  ginanti,  pupuh  maskumambang, pupuh durma, pupuh adri, pupuh dangdang gula, pupuh mijil, pupuh pangkur, lan pupuh semarandana.
SMA  Negeri  3  Singaraja    pinaka sinalih  tunggil    sekolah  sane  nganggen kurikulum  2013 ring  sajeroning  kramaning pangajah-ajahan,  sapatutnyane  mangda ngajahin nembangang pupuh ring peplajahan basa Bali. Pupuh sane kanggen olih guru basa Bali ring kelas X IBB 1 inggih punika  pupuh  Ginada.  Tetujon  peplajahan pupuh  sane  kaaptiang  inggih  punika mangda sisiane prasida nembangang Pupuh  Ginada  nganutin  uger-uger  pada lingsa.
Saking  pikolih  pamastika  pamargin plajahan nembangang Pupuh Ginada kapolihang  duta  wantah  5  diri  saking  35 sisia ring kelas X IBB 1 sane prasida waged nembangang  Pupuh  Ginada  nepasin KKM sane  kajantenang.  Dadosnyane  wantah 10% sane prasida kabaos “tuntas” mlajahin nembangang pupuh puniki. Yening cingakin biji  rata-rata  sisia  kelas  X  IBB  1  ring
plajahan nembangang Pupuh Ginada wantah 60% sane ngranjing kategori B. Tetilikan puniki kamargiang
santukan media audio visual madue sinalih tunggil  kaluwihan  yening  binayang  sareng media  sane  lianan.  Peplajahan  sane kamargiang  nganggen media  audio  visual prasida  nglimbakang  pikenoh  para  sisia sane  nenten  urati  kapining  plajahan  sane kamargiang  ring  kelas.  Yening  mlajahin tembang ngawigunayang media, dadosnyane sisia punika dangan ngresepang  tembang,  santukan media audio visual prasida kapalih utawi kaplajahin mawanti-wanti olih sisia mangda prasida ngresepin uger-uger ri kala matembang  sakadi  sapatutnyane  indik semita,  suara,  guru  ding-dong,  reng  suara miwah  tembang.    Media  sane  kanggen  ri kala  ngajahin  punika  prasida  kawedar majeng  ring  soang-soang  sisia  mangda kaplajahin  ring  jero  soang-soang.  Yening sampun  tatas  nembangang  pupuh  punika, ri  kala  guru  ngicenin  tes  sisia  sampun prasida waged matembang. Lianan punika, guru  prasida  nyingakin  parilaksana  sisia  ri kala video kamargiang. Dadosnnyane, guru prasida  uning  kapining  parilaksana  para sisia  ri  kala  nyarengin  peplajahan  sane kamargiang  ring  kelas. Media  audio  visual taler  prasida  ngicalang  rasa  nenten  urati para  sisia  ri  kala  mlajah,  krana  akeh parindikan-parindikan sane durung karasayang  olih  sisia  kapolihang  saking ngawigunayang media Audio Visual.
Sakadi  sane  sampun  kabahbahang ring  ajeng,  panilik  ngawigunayang media audio  visual sane  marupa video anggen nincapang  kawagedan  sisia  nembangang pupuh  Ginada.  Santukan media  audio visual prasida  nincapang  pikayunan  sisia lan  prasida  ngicenin  paiketan  pantaraning daging peplajahan sareng kauripan sarahina (Arsyad, 2012:91).
Bantang  pikobet  sajeroning  tetilikan puniki  wenten  tiga.  1)  Sapunapi  tata  titi pangajah-ajahan media audio visual anggen nincapang kawagedan sisia nembangang  pupuh  Ginada?  2)  Napike sida media audio visual nincapang kawagedan sisia kelas X IBB 1 SMA Negeri 3  Singaraja  nembangang  Pupuh  Ginada? 3) Sapunapi panampen sisia kelas X IBB 1 SMA  Negeri  3  Singaraja  indik media  audio
visual sane  kanggen  nembangang  pupuh Ginada?

## KRAMANING TETILIKAN
Kramaning  tetilik  pinaka  dasar pamargi  sane  kanggen  ring  tetilikan. Kramaning tetilikan inggih punika tata cara utawi  parikrama  sane  kanggen  ri  kala nglaksanayang tetilikan (Wendra, 2013:52).  Mapaiketan  antuk  piteges  ring ajeng, pamargi sane pacang kanggen ring tetilikan  minakadi:  1)  palihan  tetilik,  2) jejering  lan  panandang  tetilik,  3)  pidabdab tetilik:  (1)  rerincikan,  (2)  panglaksana,  (3) seseleh/pamastika,  (4)  mulat  wali,  4) piranti lan tata cara mupulang data, 5) tata cara data tureksa lan sepat sida Wendra (2013: 32) maosang palihan tetilik inggih  punika  rerincikan  sane  kakaryanin mangda  mikolihang  data  sane  patut nginutin  ceciren  variable  miwah  tetujon tetilikan.  Palihan  tetilik  sane  kanggen  ring tetilik  puniki  inggih  punika  tetilik  tindakan kelas.  Manut  Sutama  (2012:15)  palihan tetilik  inggih  punika  tata  cara  sane kanggen  ngrancang  latar  tetilikan  mangda panilik ngamolihang data sane patut manut sareng watek variabel lan tetujon tetilikan.
Tetilikan puniki nganggen tetilikan deskriptif kuantitatif miwah deskriptif kualitatif. Tetilikan puniki wantah kalaksanayang  mangda  uning  sapunapi runtutan pamargin peplajahan
ngawigunayang media audio visual, panincapan  kawagedan sisia,  miwah panampen  para  sisia  ring  kawentenan media  audio  visual anggen  nincapang kawagedan  nembangang  pupuh  Ginada (Arikunto, 2000:234).
Jejering  tetilikan inggih  punika benda,  indik,  genah variabel magenah miwah  sane  kapikobetang  sajeroning tetilik.  Sane  dados  jejering  ring  tetilikan puniki  inggih  punika  kelas  X  IBB  1  sisia SMA Negeri 3 Singaraja Warsa 2018/2019.  Panandang  tetilikan  inggih punika parindikan
sane pacang katureksain ring sajeroning tetilikan.
Pamekas  panandang  tetilikan  puniki:  (1) tata  titi  pangajah-ajahan media  audio visual anggen nincapang kawagedan sisia nembangang pupuh Ginada,
(2)
panincapan  kawagedan  sisia  sajeroning nembangang  pupuh  Ginada  nganggen
media audio visual , lan (3) panampen sisia ring  kawentenan media  audio  visual anggen nincapang
kawagedan nembangang  pupuh  Ginada  ring  kelas  X
IBB 1 SMA Negeri 3 Singaraja.
Panuntun Tetilikan, tetilikan puniki nganggen  tetilikan  tindakan  kelas,  raris sarat  wentennyane  siklus.  Parikrama sabilang siklus minakadi pangawit seseleh, rerincikan, panglaksana, seseleh/pamastika, lan mulat wali.
Parikrama puniki kakawitin saking nglaksanayang  seseleh.  Madasar  saking seseleh sane kalaksanayang panilik ngamolihang pawarah-warah, yening pikolih  mlajah  saking  plajahan  basa  Bali sane  mautama  ngenenin  nembangang pupuh  Ginada  ring  sisia  kelas  X  IBB  1 SMA  Negeri  3  Singaraja  kari  andap.  Ring sajeroning  rerincikan  madaging  sakancan parindikan sane patut kasiagayang sadurung  nglaksanayang  tindakan  ring kelas  (Wendra,  2013:54).  Palaksana  ring tetilik  tindakan  kelas  madue  ceciren  sane becik  inggih  punika  madaging  dudonan pamargin  pangajah-ajahan.  Sapatutnyane kawedarang dudonan pamargin pangajah- ajahan. Sapatutnyane kawedarang dudonan  pamargin  pangajah-ajahan  sane nganutin  skenario  peplajahan  madasar antuk RPP sane  sampun  kakaryanin. pamastika  kalaksanayang  olih  panilik sareng  guru  anggen  nyelehin  parikrama pangajah-ajahan
sane
sampun kalaksanayang mangda nguningin
sapunapi  kaluihan  lan  kaiwangan  sane wenten. Mulat wali kalaksanayang madasar  antuk  pikolih  seseleh  sane sampun  kalaksanayang.  Tetujon  mulat wali  puniki  anggen  mupulang  sakancan kaluihan,  kakirangan,  piambeng,  miwah panampen sisia. Pikolih saking kalaksanayang  mulat  wali  ring  pailehan kapertama  prasida  anggen  tetimbang ngamecikang  parikrama  pailehan  II  sane jagi kalaksanayang.
Kramaning  mupulang data ring  sajeroning tetilikan  matetujon  mangda  ngamolihang data sane  kaarsa.  Mangda  ngamolihang data sane kaarsa, kanggen patpat kramaning  mupulang data ,  inggih  punika kramaning
praktiasa ( observasi ),
kramaning tes ,  miwah  kramaning angket/ kuesioner .  Piranti  tetilikan  inggih  punika
piranti  sane  kaambil  lan  kanggen  olih panilik  sajeroning  parikrama  mupulang data ,  mangda  parikrama  tetilikan mamargi antar  tur sistematis .  Piranti-piranti  sane kanggen  luiripun:  (1)  kramaning  praktiasa nganggen
Lembar
praktiasa, (2) kramaning tes nganggen  piranti tes ,  (3) kramaning kuesioner/angket nganggen piranti kuesioner/angket.
Praktiasa    inggih  punika  pikolih parilaksana sane becik anggen ngelingang kawentenan rangsangan sane  pastika  lan kakayunin,  utawi  plajahan  sane  mabuat lan sistematis ngenenin fenomena  sosial lan gejala-gejala  psikis saking  nyingakin lan  nyatet  indik  sane  mabuat.  Seseleh kamargiang  anggen  ngamolihang data ngenenin runtutan pamargi plajahan nembangang pupuh Ginada sane patut lan ngawigunayang media audio visual. Kramaning praktiasa sane kanggen inggih punika  kramaning  praktiasa  partisipan, inggih  punika  panilik  nyarengin  langsung sapolah-palih plajahan ring kelas (Mardalis, 2008). Tes inggih punika pidabdab pamastika  antuk  ngicenin  tugas,  pupulan pitaken,  utawi  titah  majeng  ring  testee mangda  ngamolihang  biji  sane  nyiriang parisolah  (Sudijono,  2009).  Awian  punika data  indik  kawagedan  sisia  nembangang Pupuh Ginada kapolihang saking nglaksanayang  tes.  Soroh  tes  sane kamargiang  inggih  punika  tes  unjuk  kerja. Tes  unjuk  kerja  inggih  punika  tata  cara pamastika  sane  ngaptiang  panampen marupa kawagedan utawi parisolah manut ring pangarsan kompetensi.
Sane  patut  kauratiang  olih  guru  pinaka tester  ri  kala  ngamargiang  tes  unjuk  kerja puniki  minakadi:  (1)  mratiaksayang  testee becik-becik,  (2)  tester  nenten  dados ngraos  utawi  nglaksanayang  kegiatan  ri kala tes kalaksanayang mangda
pikolihannyane objektif, (3) tester sapatutnyane  nyiagayang  piranti  marupa lembar penilaian. Tes unjuk kerja sane jagi kalaksanayang  inggih  punika  siki-siki  sisia jagi  nembangang  Pupuh  Ginada  ka  arep kelas. Panilik jagi ngukur kawagedan sisia nembangang  pupuh  nganutin  lembar penilaian sane sampun kasayagayang.
Kuesioner/angket taler prasida kanggen  mupulang  data  minakadi  data
sane  mapaiketan  sareng  pikobet-pikobet sisia  nyarengin  peplajahan,  tata  cara mlajah, sarana peplajahannyane, tuntunan mlajah,  rasa  meled  mlajah,  parisolah nyarengin  peplajahan,  utawi  panampen sisia indik dudonan pangajah-ajahan sane kamargiang guru (Sudijono, 2009:85).
Sajeroning  tetilikan  puniki,  panilik nureksain data nganggen  piranti  data tureksa deskriptif  kuantitatif lan kualitatif. Data indik  kawagedan  sisia  nembangang Pupuh Ginada lan panampen sisia kaselehin  antuk  tata  cara data tureksa kuantitatif wiadin data indik  kramaning pangajah-ajahan kaselehin antuk tata cara data tureksa deskriptif  kualitatif .  Tahapan data tureksa  wenten  malih  sakadi  (1) reduksi data ,  (2) deskripsi  data ,  (3) klasifikasi data ,(4) ngrereh biji rata-rata , (5) uji  hipotesis ,  (6)  pangwedar data ,  lan  (8) pamicutet.
Reduksi data inggih punika parikrama  mupulang  data  sane  manut sareng pikobet. reduksi data inggih punika ngringkes  lan  ngrereh  sane  pinih  utama. Ring  parikrama  puniki  guru  utawi  sang sane nikain ingan ngamanggihin pacutetan lan  bukti-bukti  sane  dados  pakukuhan pacutetan.  Data  sane  kapolihang  ring kelas  marupa  data  mentah,  punika  sane nyaratang  mangda  data  punika  diseleksi (Sugiyono,  2013:  247). Deskripsi  data punika  kaartosang  pinaka  nyihnayang pagebogan data sane  sampun  manut  tata titi. Data sane sampun kapilihin kacihnayang  ring  wangun  sane  sampun alus,  nenten  kari  sakadi  patinget-tinget sane  kasar.  saking  pikolih  kuesioner kasajiang ring wangun sane becik, salanturnyane  kamargiang  klasifikasi  data indik tata titi sane manut tetujon tetilik. Biji saking  rata-rata  punika  pacang  kanggen ngrereh data sisia sane waged nembangang  pupuh  Ginada.  Mangda uning  keberatian  arah  regresi  kanggen rumus  Uji-t  sane  pacang  nyawis  hipotesis sane  wenten.  Pangwedar  data  punika wantah  nlatarang  utawi  nyobiahang  data sane sampun kapolihang saking panyorohan  data.  pamicutet  manut  sane kapolihang inggih punika deskriptif kualitatif  kuantitatif .  Pacutetan  kapertama ( awal )  katlatarang  manut data sane kapolihang.

## PIKOLIH LAN TETEPASAN
Pikolih puniki mahbahang data sane kapikolihang  manut  bantang  pikobet  sane wenten.  Pikolih  sane  kapertama  ngenenin indik  tata  titi  pangajah-ajahan media  audio visual anggen nincapang kawagedan nembangang  pupuh  Ginada  marupa  data pikolih praktiasa guru lan sisia ri kala panilik nglaksanayang  tetilikan  tindakan  kelas. Sane  kaping  kalih  ngawigunayang media audio  visual prasida  nincapang kawagedan nembangang  pupuh  Ginada  sane  marupa data  pikolih  kawagedan  sisia  nembangang pupuh  Ginada  kelas  X  IBB  1.  Miwah  sane kaping tiga panampen sisia ring kawentenan media  audio  visual sane marupa data angket/kuesoner .
Manut  sakadi  pikolih  tetilikan  sane sampun  kalaksanayang  ring  kelas  X  IBB  1 SMA Negeri 3 Singaraja, prasida katepasin makudang-kudang  indik  sane  kapanggihin sane  nincapang  kawagedan  sisia  ring sajeroning matembang pupuh Ginada. Indik sane  kapanggihin  punika  mabuat  pisan luiripun: (1) tata titi  pangajah-ajahan media audio  visual prasida  katampenin  lan kalaksanayang  becik  olih  guru  basa  Bali sane ngajar ring kelas X IBB 1 sane dados panglaksana  tindakan,  (2)  guru  basa  Bali ngicenin imba langsung lan nyarengin sisia mauruk  nembangang  pupuh  Ginada,  (3) ngicenin  tetulad  sareng  sisia  sane  kirang waged  matembang  lan  ngicenin  pamatut majeng  ring  sisia  sane  sampun  kayun matembang  ring  arep  kelas  lan  nampenin pitaken  saking  guru,  (4)  panglaksana tindakan  ngicenin  galah  majeng  ring  sisia maosang pikobet-pikobet sane kapanggihin ri  kala  mlajah  matembang  pupuh  Ginada, (5)  panglaksana  tindakan  sane  marupa tetulad  ngawinang  sisia  jemet  mlajah  lan nenten  biut  ri  kala  mlajah  matembang pupuh  Ginada,  (6)  ngawigunayang media audio  visual anggen  piranti  matembang pupuh  Ginada  sisia  kelas  X  IBB  1  SMA Negeri  3  Singaraja,  (7)  piranti-piranti  sane kanggen  jangkep  tur  dahat  mawiguna  ring sajeroning  panilik  nglaksanayang  tetilikan, (8)  sisia  marasa  seneng  indik  kawentenan ngawigunayang media audio visual sajeroning  peplajahan  matembang  pupuh Ginada
Anggen  nepasin  tetilikan  puniki, pacang  kabahbahang  sapunapi  tata  titi pangajah-ajahan  sane  patut  kanggen  ring tetilikan  puniki,  kawagedan  matembang pupuh  Ginada  sisia  nincap,  lan  panampen sisia  majeng  ring  peplajahan  matembang pupuh  Ginada  sane  ngawigunayang media audio  visual .  Punika  pacang  kabahbahang ring sor.
Sane  kapertama,  wenten  tata  titi pangajah-ajahan  sane  sampun  kasusun olih  panilik  ngantos  tetilikan  puniki  kabaos labda karya.  Ri kala ngawigunayang media audio visual anggen nincapang kawagedan matembang pupuh Ginada, tata titi pangajah-ajahan  sane  patut  kanggen  ring pailehan  I  lan  II. Tata titi  pangaajah-ajahan ring  pailehan  I  inggih  punika  (1)  ngicenin dasar-dasar pangweruhan indik pada lingsa, semita miwah rerambangan tembang  majeng  ring  sisia,  (2)  guru maosang  tetujon  plajahan,  mangda  para sisia  prasida  nembangang  pupuh  Ginada mangda becik tur lengut, (3) guru nganikain sisia  miragiang  peplajahan  sane  kaicen ngenenin  ngenenin  materi  pupuh  lan  guru muter video pupuh Ginada sane ngawigunayang media  audio  visual sida dangan  karesepang  olih  sisia,  (4)  sisia kanikain  mangda  nakenang  indik  sane durung  karesepang  ngenenin  peplajahan tembang lan pupuh Ginada sane katembangang,  lan  sisia  punika  mataken indik  sapunapi  tata  cara  matembang mangda  semitannyane  becik,  (5)  guru nganikain  sisia  mangda  prasida  manggihin pada  lingsa  saking  pupuh  Ginada  punika (6)  guru  nganikain  sisia  mangda  mauruk nembangang  pupuh  Ginada  sakadi  ring imba  sane  wenten  ring media  audio  visual, lan media punika dados kaplajahin ring jero soang-soang  santukan  prasida  karekam ring Hp ,  (7)  guru  nglaksanayang tes nembangang  pupuh  Ginada  majeng  ring soang-soang sisia.
Salanturnyane  ring  pailehan  II,  tata titi  pangajah-ajahan  sane  kalaksanayang sakadi,  (1)  guru  mewali  ngicenin dasar- dasar  pangweruhan indik  guru  dingdong mangda  kawagedan  sisia  nincap  ring  guru ding-dong,  (2)  guru  maosang  tetujon peplajahan  ring  rahina  punika,  mangda para  sisia  uning  watesan  materi  sane pacang  kaplajahin,  (3)  guru  mewali  muter
video nembangang  pupuh  Ginada  sane ngawigunayang media audio visual , mangda  sisia  negepang  peplajahan  ring guru  ding-dong  sakadi  ring media  audio visual santukan  guru  dingdong  sisia  kirang tegep,  (4)  guru  nganikain  sisia  mangda ngaryanin  pitaken  ngenenin  indik  pikobet- pikobet  sane  karereh  ri  kala  mlajah nembangang pupuh Ginada sane ngawigunayang media  audio  visual ,  akeh sisia  mataken  indik  sapunapi  tata  cara mangda  gelis  uning  tata  cara  matembang sane  becik,  (5)  guru  nganikain  sisia mangda  prasida  muputang  pikobet  sane karereh,  (6)  guru  nganikain  sisia  mangda mligbagang  tata  cara  muputang  pikobet sane karereh sisia tiosan, (7) guru ngicenin panampen  anggen  muputang  pikobet  sane karereh  sisia,  (8)  guru  mewali  muter video matembang  lan  sisia  mauruk  nembangang pupuh  Ginada  sane  ngawigunayang media audio  visual ,  sajeroning  mauruk  sisia kasarengin olih guru, santukan sisia punika durung  sami  karesep  ring  titi  suara  ri    kala matembang  (9)  guru  nglaksanayang tes nembangang pupuh Ginada ring pailehan II puniki.
Sakadi pikolih sane karereh panilik ri kala  nglaksanayang  praktiasa  sane  anut sareng  tata  titi  pangajah-ajahan  ring pailehan  II,  guru  sane  dados  panglaksana tindakan taler nyarengin lan sareng ngicenin  imba  nembangang  pupuh  Ginada. Punika  nyihnayang  guru  sampun  prasida dados  tetulad majeng  ring  sisia.  Santukan plajahan  matembang  pupuh  Ginada  puniki nenten  ja  prasida  mlajahin  apisan.  Indik puniki  anut  tekening  panampen  Arsyad (2012:  74)  sane  maosa ng  “mangda  widya utawi  kawagedan  prasida  dados  pahan kompetensi utawi kecakapan  intelektual sisia,  widya  lan  kawagedan  punika  patut kaurukang  lan  kaplajahin  mawanti- wanti”. Mapaiketan  sareng  tetilikan  asoroh  sane kalaksanayang  olih  Ni  Luh  Astini  (2016) sane  mamurda Ngawigunayang  Media audio
visual Anggen Nincapang
Kawagedan  Nembangang  Pupuh  Sinom Ring  Sisia  Kelas  XI  IBB  2, dane  prasida nyurat  pikolih  yening  wenten  makudang- kudang tata titi pangajah-ajahan sane patut kamargiang  sajeroning  matembang  pupuh saking  ngawigunayang media audio  visual , indik  punika  kasungkemin  olih  parilaksana
guru  sane  siaga  nyarengin  lan  ngicenin imba majeng ring sisia ngenenin matembang pupuh Ginada sane ngawigunayang media audio visual . Punika mawinan  panilik  nyutetang  yening  pikolih tetilikan  sane  ngawigunayang media  audio visual sajeroning  peplajahan  nembangang pupuh  Ginada,  anut  sareng  tetilikan  sane sampun kamargiang sadurungnyane ngenenin indik parilaksana guru sane siaga nyarengin sisia mauruk.
Sane  kaping  kalih,  Kawentenan panincapan  kawagedan  sisia  sajeroning peplajahan  nembangang  pupuh  Ginada prasida  kacingak  saking  parikrama  data awal ngantos pikolih pailehan II. Sajeroning parikrama data awal sisia wau ngantos ring angka 64,8, kantun wenten sisia akehnyane 30  sane  durung  nepasin  biji Kriteria Ketuntasan Minimal (KKM). Sane ngawinang
sisia punika durung ngamolihang  biji  nepasin KKM inggih punika  ri  kala  nembangang  pupuh  Ginada akehan  sisia  kantun  durung  waged  indik suara, akehan sisia durung tepat pengambilan  suarannyane.  Lianan  ring suara, taler kantun kirang indik tetembangannyane.  Sisia  punika  ri  kala matembang durung wenten wewiletannyane.  Lianan  ring  punika  taler kirangnyane  ring  semita.  Sisia  punika durung  uning  ngabinayang  rerawatan  ring napi  sapatutnyane  makenyem  miwah  ring napi sapatutyane sungsut. Pikolih peplajahan  nembangang  pupuh  Ginada kriteria  ketuntasan  minimalnyane  inggih punika  75.  Sakewanten  ring  pailehan  I,  biji rerata sampun wenten panincapan ngantos ring  angka  70,85,  nanging  wenten  20  sisia sane  durung  tuntas  indik  kawagedan matembang, sakadi ring reng suara. Kantun wenten  pengambilan  suarannyane  durung tepat,    wenten  sane  rendah  miwah  wenten suarannyane  tinggi.  Puniki  taler  durung prasida nuju Kriteria Ketuntasan Minimal.
Sisia sampun mikolihang ketuntasan  klasikal sane  becik. Ketuntasan klasikal sisia  ring  parikrama data  awal wantah  14,28%.  Ketuntasan  klaksikal  sisia ring  pailehan  I  wantah  42,85%,  nanging puniki durung kabaos puput ( tuntas ) saking KKM. Pailehan  II  sampun  anut  ring ketuntasan  klasikal  ngantos  angka  100%. Panincapan  saking  pailehan  I  ngantos
pailehan  II  akehnyane  57,15%  utawi samian sisia sampun prasida mikolihang biji manut  ring Kriteria  Ketuntasan  Minimal . Panincapan  punika  nenten  lempas  saking ngawigunayang media  audio  visual luih pisan kanggen ngajahin matembang pupuh Ginada. Media  audio  visual yukti  sampun prasida
nincapang
kawagedan nembangang pupuh Ginada ring sisia kelas X IBB 1 SMA Negeri 3 Singaraja.
Panincapan  pikolih  mlajah  sisia pastika  nenten  lempas  saking ketepatan media sane  kanggen  olih  guru. Media kanggen  piranti  sane  prasida  ngwantu nlatarang  peplajahan  sane  kalaksanayang olih  guru.  Sakadi  sane  kabaosang  olih Arsyad (2005: 15), yening media peplajahan  madue  kawigunan  sane  dahat mawiguna anggen piranti  peplajahan. Imba peplajahan  sane  pacang  kabaosang  olih guru  sampun  wenten  ring media  audio visual sane kanggen.
Sane kaping tiga, panampen sisia ri kala  nyarengin  peplajahan  matembang pupuh  Ginada  sane  ngawigunayang media audio  visual . Media kanggen  piranti  sane prasida  ngwantu  pamargin  peplajahan  ring kelas  dahat  mabuat  majeng  ring  guru  lan sisia.  Indik  puniki  taler  kabaosang  olih Arsyad  (2012:  2),  yening media dados piranti mabebaosan sane mawiguna mecikang  pamargin  peplajahan.  Parikrama mlajahan  ring  kelas,  yening  nganggen media sane  becik  lan  anut  tekening  materi plajahan  pastika  pacang  ngamolihang pamargin  lan  pikolih  mlajah  sane  dahat becik. Sinalih tunggil indik sane karereh lan karasayang olih panilik ri kala nglaksanayang  tetilikan  wantah  piranti- piranti  sane  kanggen  nunjang media  audio visual jangkep  tur  dahat  mawiguna  ring sajeroning panilik nglaksanayang tetilikan.
Dadosnyane prasida kacutetang yening  panarka  laksana  sane  sampun kasinahang  ring  ajeng  inggih  punika ngawigunayang media  audio  visual prasida nincapang  kawagedan  nembangang  pupuh Ginada ring sisia kelas X IBB 1 SMA Negeri 3  Singaraja  prasida  katerima.  Indik  puniki kacingak  saking  tata  titi  pangajah-ajahan sane  patut  sampun  becik  kalaksanayang, panincapan biji rerata sisia saking pailehan I  ngantos  pailehan  II,  lan  panampen  sisia majeng  ring  plajahan  nembangang  pupuh
Ginada  sane  ngawigunayang media  audio visual punika lintang becik.
Implikasi  Sajeroning  tetilikan  puniki ring kawigunannyane dumogi sida kanggen ri  kala  guru  ngamargiang  peplajahan mapaiketan  ring plajahan matembang pupuh, sapatutnyane sida nganggen piranti puniki manut  dudonan tata cara sane patut ring  sajeroning  nganggen  uger-uger  utawi tata  cara  ri  kala  ngajahin  ngawigunayang media  audio  visual,  sisiane  ngresepang napi  sane  kaplajahin  manut  peplajahan punika.  Yening  peplajahan  matembang kesarengin  piranti  sane  manut,  sisia dangan ngresepang. Antuk sapunika yening sampun dangan ngresepang, sida nincapang  kawagedan  sisia,  kaweruhan sisia,  uratian  sisia,  miwah  sane  tiosan. Sane  ngawinang  niki  sida  nincap  sampun mabukti  ring  tetilikan  puniki  inggih  punika sampun  nincap  kawagedan  sisia  indik matembang  pupuh  Ginada  ngawigunayang media audio visual lan sisiane taler seneng ri kala  miragiang video nembangang pupuh Ginada sane kaputer ring arep kelas.
Malarapan antuk kawigunan tetilikan ring  pangresep  sisia  ri  kala  plajahan nembangang pupuh  punika banget mabuat pisan kanggen nincapang kawagedan sisia. Ngawigunayang media  audio  visual puniki kacingak  saking  pamikolihnyane  sane nincap mawit 70,85 dados 83,43 ring kelas X  IBB  1  SMA  Negeri  3  Singaraja. Malarapan  antuk  keberhasilan  tetilikan puniki  pastika  prasida  ngiusin  para  guru- guru  ring  sekolah  sane  ngawigunayang media sane becik. Taler nincapang kaweruhan  tata  cara  ngajahin  matembang sane  ngawigunayang media  Audio  Visual . Dumogi  ring  kelas  sane  tiosan  prasida ngicen  pemargi  sane  becik  pateh  sakadi tetilikan  PTK  puniki  sane  kamargiang  olih panilik  mangkin.  Majeng  ring  sekolah prasida  kanggen  sasuluh  sane  mawiguna indik  kramaning  pangajah-ajahan  sane patut  kalaksanayang  anggen  nincapang kapatutan pangajah-ajah.  Prasida kanggen imba  ri  kala  ngamargiang  tetilikan  sane pateh ring tetilikan puniki.
Malarapan  antuk  sinalih  tunggil kawigunan  tetilikan  ring  penampen  sisia,  ri kala  nyarengin  peplajahan  nembangang pupuh  Ginada  sane  ngawigunayang media audio visual , prasida kacingak ring
pamikolih  sisia  ngicen  panampen  pinih cumpu.  Saking  panampen  sane  pinih cumpu  punika  macihna  prasida  ngwantu nincapang  kawagedan  matembang  sisia. Sane  pinih  mabuat  ring  kawigunan  media puniki  inggih  punika  prasida  nincapang kawagedan  matembang  sisia  lan  prasida nincapang  pikayunan  sisia  ri  kala  mlajah pupuh  Ginada.  Lianan  ring  punika  mangda prasida  mabuat  anggen  imba  tetilikan  olih panilik sane lianan.

## PAMUPUT
Manut  pikolih  lan  tetepasan  tetilikan sane sampun kabahbahang, prasida kacutetang  inggih  punika  sane  kapertama Tata  titi  pangajah-ajahan  sane  kamargiang sampun  nganutin Rencana  Pelaksanaan Pembelajaran ( RPP ).  Sane  kalaksanayang olih  guru  ri  kala  nglaksanayang  peplajahan inggih punika guru nyiagayang video pupuh Ginada lan nganikain samian sisia mangda nguratiang  becik-becik video punika  lan mauruk matembang nganutin pisarat matembang inggih punika anut ring pakantenan/semita,  suara,  guru  ding-dong, reng suara, miwah tembang, guru nyarengin sisia sajeroning mauruk nembangang pupuh Ginada.
Sane  kaping  kalih  inggih  punika media  audio  visual prasida  nincapang kawagedan  nembangang  pupuh  Ginada sisia  kelas  X  IBB  1    SMA  Negeri  3 Singaraja.  Indik  punika  prasida  kacingak saking  rerata  pikolih  kawagedan  sisia nembangang  pupuh  Ginada  ring  pailehan  I inggih punika 70,85. Ring pailehan II, rerata biji  sisia  inggih  punika  83,43.  Panincapan pikolih  melajah  sisia  saking  pailehan  I  ke pailehan  II  inggih  punika  12,58.  Pikolih melajah  sisia  ring  pailehan  II  punika sampun kabaos mapikolih, santukan sampun  prasida  nincapang  kawagedan nembangang  pupuh  Ginada  sisia  kelas  X IBB1  SMA  Negeri  3  Singaraja.  Nganutin sepat  sida  sane  sampun  kakaryanin, tetilikan  puniki  sampun  kabaos  mapikolih yening  75%  sisia  sampun  nuju  biji  ≥  75. Punika  macihna,  tetilikan  ngawigunayang media  audio  visual sajeroning  peplajahan nembangang pupuh Ginada sampun mapikolih  santukan  100%  sisia  sampun nuju kriteria ketuntasan minimal (KKM).
Sane kaping tiga, Pikolih penampen sisia ring pailehan I mikolihang rerata inggih punika  44,28  lan  nglantur  nincap  ring pailehan  II  inggih  punika  molihang  rerata 49,8.  Panincapan  pikolih  penampen  sisia saking  pailehan  I  ka  pailehan  II  inggih punika  5,52.  Antuk  punika  penampen  sisia kapining media  audio  visual sampun  anut sareng kriteria  ketuntasan inggih  punika 75% sisia ngicenin penampen lintang becik.
Nyelehin pikolih tetilikan sane sampun kamargiang, wenten piteket-piteket sane  kaunggahang  inggih  punika  (1) majeng  ring  guru  basa  Bali, media  audio visual mangda kanggen malih ring peplajahan  basa  Bali  sane  lianan  tekening peplajahan  tembang.    Santukan  sampun prasida  nincapang  pikayun  sisia  mlajah, para  sisia  nenten  malih  mayus  mlajah nembangang  pupuh.  (2)  majeng  ring  sisia kelas  X  IBB  1  SMA  Negeri  3  Singaraja, sane  mautama  majeng  ring  sisia  sane sering biut lan sering arip ring kelas, panilik ngaptiang  mangda  sayan  seleg  mlajah nembangang  pupuh  lan  nelebin  plajahan matembang. Pikobet-pikobet
sane
kapanggihin  mangda  katepasin  sareng guru, lan kawagedan sane sampun kadueang sering kaurukang mangda sayan waged.  Tiosan  punika,  miragiang  lan nyingakin sang sane mapupuh ring televisi, video punika  dahat  mawiguna.  (3)  majeng ring  angganin  sekolah,  mangda  prasida ngicen  sarana  lan  prasarana  yening  guru nganggen  media  peplajahan.  Punika  taler, mangda  ngawewehin  malih  buku-buku panuntun mlajah nembangang pupuh anggen nukung peplajahan matembang. (4) majeng ring panilik  lianan,  panlataran  sane wenten ring tetilikan puniki prasida kanggen sarana  sajeroning  nilikin  pikobet  sane asoroh  ring  tetilikan  selanturnyane.  Panilik nguningin  sajeroning  tetilikan  puniki  kantun wenten kakirangannyane. Duaning asapunika  panilik  sane  lianan  prasida ngamanggihin  pamargi  salanturnyane  ring sisia sane lianan.

## KAPUSTAKAAN
Arikunto,  Suharsimi.  2000. Dasar-dasar Evaluasi Pendidikan . Jakarta:
Bumi Akasara.
Arsyad,  Azhar.  2012. Media Peplajahan. Jakarta: Rajawali Pers.
Astini,  Ni  Luh.  2016. Ngawigunayang Media Audio Visual Anggen Nincapang Kawagedan Nembangang  Pupuh  Sinom  Ring Sisya Kelas XI IBB 2 SMA Negeri 3 Singaraja. Skripsi (Nenten Kamijilang). Bidang Ilmu Pendidikan Bahasa Bali, Undiksha Singaraja..
Mardalis.  2008. Metode  Penelitian  Suatu Pendekatan  Proposal .  Jakarta: Bumi Aksara.
Sudijono,  Anas. 2009. Pengantar Evaluasi Pendidikan . Jakarta: Rajawali
Pres.
Tinggen,  I  Nengah.1982. Aneka  Sari Gending-gending  Bali .  Singaraja: Rhika Dewata.
Wendra,  I  Wayan.  2013. Penulisan  Karya Ilmiah . Singaraja: Universitas Pendidikan Ganesha. Sugiyono. 2013. Media Penelitian Kuantitatif,  Kualitatif .  Bandung  : Sinar Baru.